Les pel·lícules ‘El hombre del norte’ i ’75 días’ obrin la cartellera de maig al cinema Tívoli
2025-07-24

Mes nou, cartellera nova. El cinema Tívoli de Burjassot dona la benvinguda al mes de maig amb noves pel·lícules d’estrena i, amb elles, noves històries per a públic de totes les edats que alternen acció, èpica, humor i cinema d’autor. Les primeres cintes que passaran per la sala fosca del Tívoli, del 6 al 8 de maig, són El hombre del norte, 75 días i també la reposició de Sonic 2.

El hombre del norte és la nova i tercera pel·lícula del director nord-americà Robert Eggers (La Bruja i El Faro), basada en la llegenda nòrdica que va inspirar Hamlet, una de les obres mestres de Shakespeare. L’aventura vikinga està protagonitzada per Alexander Skarsgård, Anya Taylor-Joy i Nicole Kidman i els crítics ja l’han considerada com una pel·lícula brutal en tots els sentits. Les projeccions de El hombre del norte en el Tívoli tindran lloc el divendres 6 i el dissabte 7 de maig, a les 22:30h.

Definida com una pel·lícula d’acció èpica, la història segueix a un príncep viking en la seua missió de venjar l’assassinat del seu pare. El jove príncep Amleth està a punt de convertir-se en home quan el seu oncle assassina brutalment al seu pare i rapta a la seua mare. El xiquet aconsegueix fugir de l’illa en una barca, però jura venjança. Dues dècades després, Amleth s’ha convertit en un guerrer berseker, dedicat al pillatge de pobles eslaus, però una vident li recorda la seua promesa: venjar al seu pare, salva a la seua mare i matar al seu oncle. Amleth torna a Islàndia en un vaixell d’esclaus i s’infiltra en la granja del seu oncle amb l’ajuda d’Olga, una esclava, per a complir la seua promesa.

I de les gèlides terres vikingues amb set de venjança, el cinema Tívoli passa a projectar un dels drames socials que van marcar la dècada dels 90 amb la pel·lícula 75 días, basada en els crims d’Alcàsser. Amb guió i direcció de Marc Romero i amb Ana Fernández, Antonia San Juan, Macarena Gómez, Eulalia Ramón i Javier Albalá entre els membres del repartiment, la trama és per molts coneguda. El divendres 13 de novembre de 1992, tres xiquetes de 14 anys desapareixen quan es dirigeixen a una discoteca d’un poble pròxim. 75 dies després, descobreixen els seus cossos en avançat estat de descomposició, semisoterrades entre la mala herba d’un paratge inhòspit. Després de la troballa dels cadàvers apareixen, misteriosament col·locats a peu de fossa, uns papers que impliquen un cognom. Les investigacions policials porten fins a dos sospitosos, Antonio Anglés i Miguel Ricart, dos delinqüents amb antecedents penals. Començarà llavors una cerca exhaustiva per a detindre als culpables del triple assassinat. 75 días es projectarà en el Tívoli el diumenge 8 de maig, a les 19: 30h.

Per a completar la cartellera del primer cap de setmana de maig i oferir també una proposta per a públic familiar, el cinema Tívoli comptarà amb la reposició de Sonic 2, que es projectarà el divendres 6 i el dissabte 7, a les 19.30 h i el diumenge 8 de maig, a les 16. 30 h.

A través d’http://cultura.burjassot.org/ es poden consultar els horaris de totes les pel·lícules, així com adquirir les entrades telemàticament, a un preu únic de 4 euros. També es poden adquirir les entrades la taquilla des d’una hora abans de l’inici de la projecció. La programació de maig del cinema Tívoli, seguirà avant les pròximes setmanes amb l’arribada de les estrenes Doctor Strange y el multiverso de la locura; Alcarràs (versió en valencià) i Go Fish.